'Tum Konknni Pustok Kiteak Kaddina? '
Varaddeancho Ixtt satolleak boroup korpachi toyari kortalom. Mhonnta mhonnosor sodanch sutt-butt marun bhonvpi vollkhicho to pavun sorlo.
 'Kitem korta? ' Tacho vichar.
 'Lekh boroytam. V. Ixtt-a khatir. ' Hanv.
 'Tum boroupam korta te babtintuch hanv tuka sangunk ailolom. Fattlim kitlimxinch vorsam, Konknnintlean uzvadda yeupi masik-nemalleancher chukoinastana tum boroupam korta. Vegllea-vegllea vixoyancher attaplelim ani tuje khaxele isttailin boroylolim tujim tim boroupam mhakach avoddtat oxem nhoi, punn anik-ui khup zannamni mhojea fuddeant tujea boroupachi tust gayloli hanvem aikolea. Konnem-i vellant vell kaddn yeuzunk bospa sarkea tujea boroupantlean tuvem tuka zaitinch vachpi zoddun ghetleant ani tuvem kel'lem khoinchea-i vixoyavelem boroup tim ruchin vachtat. Punn tuvem heach somadanacher ravunk favona. Konknni mollar tuvem anik ek pavl fuddem marunk zay. Az meren tuvem jim boroupam keleant, tim pustokachea rupan haddunk zay. Konknni mollar tujem svotachem pustok asunk zai. Xivay, Konknnintlean unchlem xikop korun tuvem MA-chi podvi zoddlea. Konknnintlean boroupam korpachem tuka dennem ason-ui tea denneacho foll mhunn tuvem ek Konknni pustok chhapunk zay. Tujea vangdda Konknnichi podvi zoddlelim ghoddie Konknni mollar dusre toren vavr korun Konknnint bhor ghaltat zaum-ie. Ani faleam vis vorsancho kall sortoch, "ami Konknni khatir hem-tem kelem" mhunn tim khoxalkayeche udgar soddtelim. Tednam tum kitem kortolo? Konknnintlean unchlem xikop korun podvi zoddli, torui jivitbhor apnnem Konknni khatir kainch korunk na mhunn tokler hat marun roddtolo! Pustok uzvaddaunk duddvanchi oddchonn asa? Bhiyeum naka! Akh'khem pustok tujea bolsantlo pan-duddu moddinastana chhapunk zata. Duddu koxe-kat yetole te vixim yevzupache monak tras gheum naka. Halinch hanvem mhojea ixttachim Konknnintlim kovitanchim don pustokam uzvaddaileant ti tuka khobor asach. Atam tim pustokam konn viktim ghetlo, konn vachtolo hacho mhaka husko nam. Tea pustokancheo kitleoxeoch proteo hanvem ixtt-mitrank fukott dileat. Tim tannim vachum vo naka, tem mhaka poddunk nam. Nanvostea pustok-xallamni-i (libraries) pattoyleant. Tea pustokancher duddu korunk hanvem tim uzvaddaunk nant. Punn ek pustok chhaplem-uzvaddailem mhonntoch itihasant tem fuddle pillge khatir urta. Tujem chhaplelem pustok asa mhunn tuka nanv mellta ani bhaxentui il'li bhor poddta. Hem sogllem monant dovrun tuka tor Konknnintlean tujem ek pustok aschem oxem dista zalear, tea pustokacho uzvaddaupi hanv zaunk raji asam. Sogllem mhojer sodd. '
Tachem tem ulounnem hanvem ugtea monan aikolem, punn mandun gheunk zaunk nam. "Konknnintlean mhojea nanvan ek pustok aschem oxem mhaka khub kall adim thavn dista. Ani pustok uzvaddavpa babtint tujem tem sangnnem mhaka novem nhoi. Tum sangta tench hache poilim mhaka anik dog zannamni sanglolem. Punn mhojea hottachea ekach sangnneam tannim aplem mon bodol'lem. Tench tuka sanglear, mhojem pustok uzvaddaunk tum-ui fattim sortolo. " Hanvem tachem sangnnem kainch nhoi koxem kelem.
 'Ghoddie fuddem-i sorot. Sangona kiteak? ' Koxe-i porim mhojem pustok uzvaddak haddunkuch zay oxea tallean, aplea suttachea bolsant hat ghalit to uloylo.
 'Sat lakh Goenkaranche atam ikra lakh odik zaleat. Torui mhaka mezun fokot satuch hozar vachpeanchi khatir di ani mhojem pustok hanvuch uzvaddaytam. '
"Duddu korpachea hetun pustok uzvaddaunk sodta zalear tea pustokacher tuka tum sodta titlo faido mellchona. " Mhojea sangnneacho tannem goir-somoz korun ghetlo hem mhaka tachea uloupantlean somzolem.
 "Duddvancho faido nhoi. Satantlea tin hozar tori vachpeanchea monancho faido zal'lo zay mhaka. " Hanvem mhojem mon spoxtt kelem.
 "Tin hozar zann vachum, na zalear teg zann vachum. Tuka vachpeanchi itli dasti kiteak? Pustok tujea nanvan bhair sorlem mhonntoch tuzo anvddo xarti pavlo nhoi? Tuka nanv mell'lem. Dudd-ui mell'le Tea xivay, tujea pustoka udexim Konknnint il'li bhor-ui poddli. " Pustok uzvaddavpa fattlo aplo hetu tannem mhojea monacher thap'pacho proyotn kelo, punn xevott meren sufoll zaunk na.
 Eka kallar, Konknnintlean, ani tantuntlea tantum Romint zaitech zann boroupi asle. Hantuntlea sabar boroupeamni aplea boroupam udexim sahitik girestkayeche nodrentlean bhaxent mhotvachi ani molachi bhor ghali. Punn her kaim zann aplea monant yeta tea vixoyancher boroytale ani tanchem boroup chhapun-ui yetalem. Kallachi goroz mhunnon zaum-ie. Kaim zann pustok rupan-ui aplim boroupam chhaptale. Tanchem boroup vo pustok ek pavtt chhapun yetoch, tanchea jivak motteponn bhogtalem. Tankam apunn Konknnintlo nanvosto oso konn tori distalo. Punn toso sahitik monan tanchea Konknni boroupacher vo pustokacher vichar korunk boslear, tantum sahit'yachem ek-ui vozr zhollkonaslem. Mhonnche, boroup koxem, koxe ritin, adi. hem tankam khobor naslem. Mhunnonuch tannim kelolea vixoyamvelim tanchim tim boroupam zaunk zay aslim titlim probhavik zaunk nant. Punn tanchea motam pormannem, uzvaddak ailolea tanchea boroupantlean vo pustokantlean tannim bhaxent mhotvachi bhor ghali. Tea kallar hem bhouch promannan cholot ailam dekhun, bhaxek tichea sahitya soit mar boslo. Uprant choddxe zann Konknni bhaxek sahitik mol-mhotv naslele nodren polleunk lagle. Vachta tea boroupantlean vo pustokantlean tankam bhaxik dorjeachem ani faideachem oxem kainch mellona zalem. Az kall bodol'la khoro, punn Konknni mon'xachem mon bodlonk na. Aichea kallar legit Konknnintlean apnnem orth naslelem kitem-i boroylem ani teach boroupanchem ek pustok uzvaddak haddlem mhunn apnnem Konknniche udorgotik hat lailo oxem taka dista. Te poros-ui odik, taka apnnem Konknnint bhor ghali oxem dista. Hache adim kitleaxech zannamni kitlimxinch pustokam chhapun, Konknnint bhor ghalea. Tankam nanv-ui mell'lam. Duddu mell'leat. Az-ui Konknnintlean vorsak zaitinch pustokam uzvadda yetat. Tea mhojea vollkhichea sutta-buttantleache sangnne pormannem, tache bhaxen kaim zann Konknnint fokot bhor ghaltat. Fuddle pillge khatir tem pustok itihasant-ui urta. Punn tem pustok fokot Konknnint bhor ghalpache ani itihasant fuddle pillge khatir ugddasak urche nodrentlean uzvaddaun, tea pustokacho Konknni bhaxek faido koslo? Tem pustok hatant poddtolo boroupeachem nanv vachta, punn tea nanvacho Konknnik sahitik nodren adav kitem? Bhor ghalpache ani itihasant urpache nodrentlean chhapun haddlem mhunn khoinchech ritin tem pustok Konknnicho dorzo vaddoina, nhoi mhunn vachpi-i toyar korina, ani vachtoleanchea monachi tan-bhuk-ui bhagoina. Vorsantlean, zaitinch Konknni pustokam uzvaddak yetat. Punn tim pustokam viktim gheun vachpi kitle zann asat? Uzvaddak ailolem tem pustok, dusrea koddchean legit magun vhorun vachpi kitle zann asat? Ami pustokancho ankddo vaddoit asanv, vachpeancho nhoi. Vachpi na thoim pustokam konna khatir? Bhaxent fokot ankddeanche nodrentlean bhor ghalunk?
 Az amkam Konknnintlean pustokam naka oxem nhoi. Zay. Punn nikttim bhaxent bhor ghaltat toslim nhoi, punn Konknni bhaxechi tank prodorxit korit ticho sahitik dorzo vaddoitat toslim. Az amkam Konknnintlean pustokam chhapun ailolim zay, fokot itihasant dhull khait bostat toslim nhoi, punn itihasant tanchi mol-mhotvachi nond zaun fuddle pillgechea upyogak upkartat toslim. Az amkam Konknnintlean pustokam zolmak ailolim zay, punn koslim? Thoddech asat tea Konknni vachpeanchi vachpachi ruch bigddaun uddoytat toslim nhoi. Punn tanchi Konknnichi ruch-tan odikuch vaddoyche vaddoun, asat tanche poros anik-ui vachpi nirmann kortat toslim. Vachteleanchim monam khubddaun-zagoun tankam kholayen niyallunk laytat toslim. Vachpeanchea monancher dovachea thembea itlo tori probhav kortat toslim.
 Oslench pustok kaddpachi vatt polletam hanv!
 whole year. Email gulabq8@. . . or dial (+965) 99391452 for more details.
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ▼ 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 